## La Policia de la Generalitat intervé quatre llibres del segle XVIII robats de la Biblioteca Franciscana del monestir de Sant Esperit de Gilet

*** El Grup de Patrimoni ha localitzat les obres en una web de compravenda per Internet**

**València.**

El Grup de Patrimoni Històric de la Policia de la Generalitat ha recuperat quatre llibres sostrets de la Biblioteca Franciscana del monestir de Sant Esperit de Gilet, que s’estaven comercialitzant per Internet. El títol de les obres és *Annales Minorum* i van ser publicats entre 1732 i 1744.

La Policia de la Generalitat ja havia sigut alertada pels responsables d’esta biblioteca de la desaparició de les obres i de la sospita que s’estaven comercialitzant a través d’una web de compravenda d’Internet. El Grup de Patrimoni Històric va aconseguir, després de fer les primeres investigacions, identificar el venedor dels llibres, d’origen espanyol.

Les obres, d’un important valor patrimonial i històric, ja han sigut retornades a la biblioteca, encara que amb alguns danys en el llom, que havien sigut arrancats per a impedir la seua identificació. El venedor ha prestat declaració com investigat no detingut per un presumpte delicte de receptació.

*Annales Minorum* són quatre exemplars escrits per R.P.F. Lucca Waddingo (1588-1657), nascut a Dublín, però que va estudiar en la Universitat de  
Salamanca i va centrar els seus estudis en la història de l’orde franciscà.

L’obra completa és una crònica d’esta orde des de la seua fundació en 1209 fins a 1624, i és considerada com l’obra fonamental per a l’estudi d’esta congregació religiosa durant els quatre primers segles de la seua existència.

Arreplega informació sobre els principals esdeveniments, personatges i documents relacionats amb l’orde, per a això Waddingo va utilitzar documents oficials, cròniques, cartes i testimoniatges de frares.

Fecha: 18/01/2025